
Caibidil 1

Réamhrá & Cúlra
D’ullmhaigh an tSeirbhís um Cheapacháin Phoiblí an scéim seo faoi Alt 11 d’Acht na dTeangacha Oifigiúla 2003 ("an tAcht").
Forálann Alt 11 den Acht go ndéanfaidh comhlachtaí poiblí scéim reachtúil a ullmhú ina ndéanfar mionchur síos ar na seirbhísí a sholáthróidh an comhlacht

trí mheán na Gaeilge

trí mheán an Bhéarla agus

trí mheán na Gaeilge agus an Bhéarla
chomh maith le cur síos ar na bearta a ghlacfar d’fhonn a chinntiú go ndéanfar aon seirbhís nach bhfuiltear a sholáthar trí mheán na Gaeilge a sholáthar laistigh de thréimhse chomhaontaithe ama.
1.1
Comhdhéanamh na Scéime
Forálann Alt 12 den Acht go ndéanfaidh an tAire Gnóthaí Pobail, Tuaithe agus Gaeltachta treoirlínte a ullmhú agus go n-eiseofaí iad do chomhlachtaí poiblí d’fhonn cuidiú le hullmhú na ndréachtscéimeanna. D’fhoilsigh an tAire na treoirlínte i Meán Fómhair na bliana 2004 agus ullmhaíodh an scéim seo de réir na dtreoirlínte úd.
De réir mar a fhoráiltear in Alt 13 den Acht, d’fhoilsigh an tSeirbhís um Cheapacháin Phoiblí fógra ar an 17 Nollaig 2004 inar lorgaíodh aighneachtaí ó pháirtithe leasmhara maidir le hullmhú na dréachtscéime faoi Alt 11. Ba é Dé hAoine 28 Eanáir 2005 an dáta deireanach ar ar glacadh le haighneachtaí. Cuireadh ábhar na n-aighneachtaí sin san áireamh nuair a ullmhaíodh an scéime seo agus is féidir breathnú ar roinnt de na haighneachtaí a fuarthas ar láithreán gréasáin na heagraíochta ag www.publicjobs.ie.
Bhí an tSeirbhís um Cheapacháin Phoiblí rannpháirteach i gcruinnithe den Ghréasán Idir-rannach Tacaíochta a bhunaigh an Roinn Gnóthaí Pobail, Tuaithe agus Gaeltachta. Fuarthas eolas sárluachmhar agus cúnamh as cuimse maidir le cumadh na Scéimeanna le linn na gcruinnithe seo. Ina theannta sin, tháinig ionadaithe de chuid na Roinne Gnóthaí Pobail, Tuaithe agus Gaeltachta ar chuairt chuig an tSeirbhís um Cheapacháin Phoiblí chun ábhar na Scéime a phlé.
Thángthas ar thuairimí agus ar mholtaí na foirne ag cruinnithe de na grúpaí seo a leanas:
Ceannairí na Rannóga Oibre
An Coiste Comhairleach Bainistíochta
An Coiste Comhpháirtíochta
Is mór ag an tSeirbhís um Cheapacháin Phoiblí an t-am agus an dua a chaith na daoine ar fad a bhí rannpháirteach sa phróiseas seo.
1.2
Dáta Tosaigh na Scéime
Tá an scéim seo deimhnithe ag an Aire Gnóthaí Pobail, Tuaithe agus Gaeltachta. Cuirfear tús leis an scéim le héifeacht ón Luan 03 Deireadh Fómhair (“An Dáta Tosaigh”) agus beidh sí i bhfeidhm ar feadh tréimhse de 3 bliana ón dáta sin nó go dtí go mbeidh scéim nua deimhnithe ag an Aire de bhua Alt 15 den Acht, cibé acu is túisce.
1.3
Forbhreathnú ar an tSeirbhís um Cheapacháin Phoiblí
Bunaíodh an tSeirbhís um Cheapacháin Phoiblí i nDeireadh Fómhair na bliana 2004. Díscaoileadh Oifig Choimisinéirí na Státseirbhíse agus na gCoimisinéirí um Cheapacháin Áitiúla faoin Acht um Bainistíocht na Seirbhíse Poiblí (Earcaíocht & Ceapacháin) 2004. Cuireadh dhá eagraíocht ar leith in áit na hOifige seo: an Coimisiún um Cheapacháin Seirbhíse Poiblí agus an tSeirbhís um Cheapacháin Phoiblí. 
Is é an tSeirbhís um Cheapacháin Phoiblí (SCP) an soláthraí láraithe de sheirbhísí earcaíochta, measúnachta agus roghnóireachta le haghaidh na státseirbhíse. Ina theannta sin, soláthraíonn an tSCP seirbhísí earcaíochta agus seirbhísí gaolmhara comhairleoireachta um acmhainní daonna do na húdaráis áitiúla, d’Fheidhmeannacht na Seirbhíse Sláinte, don Gharda Síochána agus do chomhlachtaí poiblí eile nuair a iarrtar a leithéid ar an eagraíocht. I measc chlár na ngníomhaíochtaí faoina dtugann an tSCP tá:
· earcaíocht oscailte do phoist leis an Státseirbhís
· earcaíocht oscailte chun post sinsearach áirithe leis na hÚdaráis Áitiúla, le Feidhmeannacht na Seirbhíse Sláinte, leis na hÚdaráis Chuain, leis na Boird Iascaireachta agus leis na Coistí Gairmoideachais;
· roghnú iarrthóirí i gcomhair ardú céime laistigh den Státseirbhís de thoradh trialacha idir-rannach roghnóireachta agus agallamh;
· cúnamh a thabhart d’eagraíochtaí eile de chuid na hearnála poiblí lena gcuid earcaíochta (e.g. An Garda Síochána, Ionad Gairmeacha na nAltraí).
· cúnamh a thabhairt, de réir mar a iarrtar orainn, do Choiste na gCeapachán Ardleibhéal i ndáil le ceapacháin laistigh den Státseirbhís, trí réamhagallaimh a reáchtáil, mar shampla.
Is ionann an méid thuas agus réimse ollmhór de ghníomhaíochtaí earcaíochta agus roghnóireachta – poist chléireachais agus riaracháin go dtí ceapacháin bhainistíochta, maille le héagsúlacht mhór earcaíochta gairmiúla agus teicniúla.
Is mó go mór, le himeacht ama, go mbíonn an oifig i mbun seirbhísí oiliúna, comhairle agus sainchomhairleoireachta a sholáthar, seirbhísí a chuireann maise ar ár gcuid seirbhísí earcaíochta agus roghnóireachta, mar atá:
· comhairle agus tacaíocht maidir le cúrsaí earcaíochta agus roghnóireachta do chliant-eagraíochtaí agus do chomhlachtaí poiblí eile;
· seirbhísí post-anailíse d’fhonn eolas cruinn a bhaineann le post a aimsiú chun treoir a thabhairt do na próisis roghnóireachta ar-bhonn-inniúlachta, próisis a théann chun tairbhe na gcliant-eagraíochtaí ina ngníomhaíochtaí acmhainní daonna;
· seirbhís tástála roghnóireachta;
· oiliúint a chur ar mheasúnóirí maidir le teicnící roghnóirereachta, lena n-áirítear teicnící agallaimh.
Faoi láthair tá líon foirne de bheagán faoi bhun 150 ag obair san oifig agus tá an fhoireann lonnaithe i gCeanncheathrú na Seirbhíse um Cheapacháin  Phoiblí ag Áras na Caibidle, Sráid na Mainistreach Uachtarach, Baile Átha Claith 1. Mar chuid de chlár díláraithe an Rialtais a fógraíodh sa cháinaisnéis i Nollaig na bliana 2003, tá pleananna sa siúl chun roinnt rannóga oibre den tSeirbhís um Cheapacháin Phoiblí a lonnú in Eochaill, Co Chorcaí.
I bhfianaise an tsainordaithe a tugadh don tSeirbhís um Cheapacháin Phoiblí tá glactha ag an eagraíocht leis an Ráiteas Misin seo a leanas: 
Beidh muid ar thús cadhnaíochta maidir le réitigh earcaíochta, mheasúnachta agus réitigh ghaolmhara acmhainní daonna a sholáthar don tseirbhís phoiblí.
1.4
Na Custaiméirí agus na Cliantaí de chuid na Seirbhíse um Cheapacháin Phoiblí
Tá sé cinn de ghrúpaí custaiméirí ar leith aitheanta ag an tSeirbhís um Cheapacháin Phoiblí, mar atá:
Cliant-Eagraíocht : Folaíonn an grúpa seo na hoifigí agus na ranna rialtais uile, na húdaráis áitiúla, Feidhmeannacht na Seirbhíse Sláinte agus comhlachtaí poiblí eile a théann i muinín na seirbhísí earcaíochta, roghnóireachta agus comhairle a sholátraíonn an eagraíocht.
Iarrthóirí ar Phoist sa tSeirbhís Phoiblí: Folaíonn an grúpa seo baill den phobail a dhéanann iarratas ar phost ar bith sa tseribhís phoiblí atá fógartha ag an tSCP. Tá sé de cheart ag iarrthóirí go gcaithfí go cothrom, neamhchlaon agus ar mhodh cúirtéiseach, éifeachtach lena gcuid iarratas.
An Pobal i gCoitinne: Baill an phobail, bíodh spéis acu in iarratas a dhéanamh ar phost sa tseirbhís phoiblí nó ná bíodh, ach ar ábhar spéise dóibh go líonfaí na poist ar mhodh oscailte, trédhearcach.  Tá sé de dhualgas an an tSCP, leis, cuntas a thabhairt go poiblí maidir leis na cistí poiblí a dheonaítear dúinn, agus chun a léiriú gur caitheadh an t-airgead seo go cóir, go ciallmhar agus le haird chuí ar luach-ar-airgead.
Comhaltaí Boird: Bíonn an oifig ag brath go mór ar an gcion luachmhar oibre a sholáthraíonn na comhaltaí boird.  Tá sé rí-thábhachtach go dtabharfaí gach uile chúnamh dóibh le linn dóibh a gcuid dualgas a chomhall ionas go gcaithfidís tréimhse dhearfach oibre in éineacht linn.
An Fhoireann Inmheánach: Creideann an eagraíocht gur ceart meas custaiméara a thabhairt don fhoireann inmheánach agus gur cheart go mbéidís ag súil leis an seachadadh seirbhíse is airde agus iad ag plé leis an eagraíocht, dála gach custaiméara.
An Coimisiún um Cheapacháin Seirbhíse Poiblí (CCSP)
Tá Cóid Chleachtais bunaithe ag an CCSP agus déantar próisis earcaíochta agus roghnóireachta na Seirbhíse um Cheapacháin Phoiblí a rialú faoina réir. Cloífidh an tSCP leis na Cóid Chleachtais agus leis an gComhairle a eisítear, agus comhoibreoidh an tSCP le hiniúchtaí agus soláthróidh aiseolas faoi na Cóid, de réir mar is gá.
1.5
Rannóga Oibre na Seirbhíse um Cheapacháin Phoiblí
Anseo thíos tá liosta de rannóga oibre na Seirbhíse um Cheapacháin Phoiblí:
1.
Na hAonaid Earcaíochta
· Idir-Rannach & TE
· Earcaíocht Iarchéimithe
· Gardaí faoil oiliúint
· Earcaíocht Chléireachais
· An tAonad Gairmiúil & Bainistíochta Sinsearaí
2.
Seirbhísí Gaolmhara Earcaíochta
· Seirbhísí Meastóireachta
· Saoráil Faisnéise
· Aonad na gCaidreamh Custaiméara
· An tAonad Margaíochta
· An tAonad um Fhorbairt Chorporáideach
· An tAonad um Ghnó a Fhorbairt agus a Eagrú
3.
Na hAonaid Inmheánacha Tacaíochta
· Acmmhainní Daonna (Inmheánach)
· An tAonad TE
· An tAonad Tacaíochta Ghnó
· An tAonad Bainistithe Taifead
· An tAonad Airgeadais
1.6
Cur síos ar Ábhar na Sceime Teanga
Bunaíodh ábhar na Scéime Teanga seo ar an tuiscint gurb iad na Iarrthóirí ar Phoist sa tSeirbhís Phoiblí agus An Pobal i gCoitinne an dá phríomhghrúpa custaiméirí ar a ndíreofar aird le linn shaolré na scéime seo – is é sin an dara agus an tríú grúpa a luadh thuas. Tá sé beartaithe go dtabharfar aghaidh ar na seirbhísí Gaeilge do na grúpaí custaiméirí eile sna scéimeanna a thiocfas i ndiaidh na scéime reatha do na blianta 2005 – 2008.
Tógann an scéim ar a bhfuil de sheirbhísí Gaeilge ar fáil cheana féin i láthair na huaire. I gcorp na Scéime sainaithnítear na réimsí ar féidir leis an Oifig feabhas a chur orthu feasta.
Ina theannta sin, tá tiomantas sa Scéim go ndéanfaí measúnú ar bhonn leanúnach ar an leibhéal éilimh a bhíonn ar sheirbhísí trí Ghaeilge, agus go gcinnteofar go leanfaidh an tSeirbhís um Cheapacháin Phoiblí ar an an éileamh sin a fhreastal ar bhealach pleanáilte, comhleanúnach agus inrochtana.
Cuirtear tús le Caibidil 2 le mionchur síos ar na seirbhísí ginearálta a chuirfidh an Oifig ar fáil i nGaeilge. Ina dhiaidh sin déantar cur síos ar na seirbhísí Gaeilge a bheas á gcur ar fáil i rannóga áirithe oibre a bhíonn i dteagmháil ‘duine-le-duine’ leis an bpobal i gcoitinne.
Dírítear aird i gCaibidil 3 ar na seirbhísí Gaeilge a chuirfidh na hAonaid Earcaíochta ar fáil. www.publicjobs.ieDe bhrí go gcuirfear cuid shuntasach de na seirbhísí earcaíochta ar fáil trí láithreán gréasáin na Seirbhíse um Cheapcháin Phoiblí , díríonn cuid shuntasach de phlé na caibidle seo ar sheirbhísí idirlín. Ina theannta sin, déantar plé ar na seirbhísí Gaeilge a chuirfidh Aonad inmheánach TE na hoifige ar fáil.
Déanann Caibidil 4 mionchur síos ar an straitéis a ghlacfaidh Aonad Acmhainní Daonna na hOifige d’fhonn a chinntiú go mbeidh dóthain foirne ar fáil laistigh den oifig chun seirbhísí feabhsaithe Gaeilge a sholáthar d’Iarrthóirí agus don bPobal i gCoitinne.
I gCaibilid 5 tugtar sonraí maidir le cé ar a dtiteann an fhreagracht i dtaca le faireachán agus le hathbhreithniú ar chur-i-bhfeidhm na Scéime.
Tugtar mionsonraí i gCaibidil 6 ar an gcaoi a ndéanfaidh an Oifig ábhar na Scéime a sheoladh, a fhoilsiú agus a phoibliú.
1.7
Measúnú ar an méid is go bhfuil seirbhísí Gaeilge ar fáil cheana féin
De bhrí go raibh súil ag an am le reachtaíocht na dTeangacha Oifigiúla agus a cuid forálacha, d’fhostaigh an Oifig Aistritheoir in Aibreán na bliana 2002.  Anuas ar sin, léirigh an oifig a dáiríreacht i leith phróiseas aistriúcháin d'ardchaighdeán nuair a ceannaíodh dornán d’Uirlisí Aistriúcháin, uirlisí a chuireann le táirgiúlacht an phróisis. I dteannta a chéile chuir an dá rud seo ar chumas na hoifige freagairt láidir a thabhairt ar riachtanais phobal na Gaeilge, mar is léir ón ábhar dátheangach ar www.publicjobs.ie, agus ó roinnt foilseacháin dhátheangacha, mar shampla:
· An Plean Gníomhaíochta um Sheirbhís Ardchaighdeáin do Chustaiméirí 2004 –2007
· An Chairt Chustaiméara
· Tuarascáil an Ghrúpa Stiúrtha maidir le Cur-i-nGníomh na Tuarascála um Athbhreithniú Straitéiseach ar an Earcaíocht san Earnáil Phoiblí
Caibidil 2
Seirbhísí Ginearálta agus Gníomhaíochtaí Ginearálta
Pléann an Chaibidil seo le roinnt seirbhísí ginearálta Gaeilge a chuirfeas an Oifig ar fáil agus ansin déantar plé ar thrí rannóga oibre san oifig, mar atá: An tAonad um Fhorbairt Chorparáideach, an tAonad Margaíochta, an Oifig Phreasa agus Faisnéise. I gcás gach ceann de na haonaid seo bíonn teaghmháil shuntasach acu leis an bPobal.
Cuirtear clabhsúr leis an gcaibidil le nóta maidir leis an gcaoi a ndéileáilfear le logainmneacha na Gaeltachta thar na seirbhísí uile a sholáthraíonn an oifig.
2.1
Seirbhísí Dhátheangacha sna hAonaid Earcaíochta
Le linn shaolré na scéime tabharfar coiscéimeanna chun líon foirne atá in ann seirbhísí a chur ar fáil don phobal sa dá Theanga Oifigiúla a chur sna hAonaid Earcaíochta (a luadh in 1.5 thuas).
Chuige sin, agus roimh dheireadh na scéime seo, cuirfidh an Oifig ar an laghad ball forine cuí amháin, atá inniúil ar sheirbhísí na n-aonad a chur ar fáil trí mheán na Gaeilge, in Aonad na hEarcaíochta Cléireachais agus in Aonad na nGardaí faoi oiliúint.
Maidir le soláthar sheirbhísí Gaeilge d’ardchaighdeáin duine-le-duine sna haonaid earcaíochta eile agus i rannóga eile oibre na Seibhísí um Cheapacháin Phoiblí, tabharfar aghaidh ar an soláthar seo sa dara scéim agus i scéimeanna dá éis.
Spriocdháta:
Le linn shaolré na scéime.
2.2
Na Príomh-Phointí Teagmhála
Tá trí cinn de phríomh-phointí teagmhála san oifig, mar atá:
· An Stóras Gairmeacha
· An Deasc Fáilte
· An Lasc-chlár
I gcás an Stórais Gairmeacha agus Deasc na Fáilte araon cuirtear seirbhís teileafóin agus teagmháil duine-le-duine ar fáil. Seirbhís teileafóin amháin a chuireann an Lasc-chlár ar fáil. Déanfaidh Aonad na nAcmhainní Daonna cinnte de go mbeidh an fhoireann atá lonnaithe i ngach ceann de na príomh-phointí teagmhála seo ábalta an bunchleachtas SCA a chur i gcrích, is é sin
· go mbeidh an fhoireann in ann ainm na hOifige a rá i nGaeilge agus i mBéarla araon,
· go mbeidh ar a laghad eolas éigin ag an bhfoireann ar bheannachtaí Gaeilge, agus go mbeidh socruithe oiriúnacha ar bun le go mbeidh an fhoireann in ann an pobal a chur i dteagmháil leis an oifigeach a bheas in ann a gcuid fiosruithe a láimhseáil.
Spriocdháta:
Bliain amháin tar éis Dháta tosaigh na Scéime.
Ag na príomh-phointí teagmhála seo beidh cuirfear liosta ar fáil don fhoireann, trí Inlíon na hOifige, ar a bhfuil ainmneacha na mball foirne a bheas in ann seirbhís níos cuimsithí a chur ar fáil don phobal. Déanfaidh na baill foirne seo atá inniúil ar an nGaeilge na fiosruithe a fhreagairt ar an ngnáthbhealach láithreach bonn, nó beidh siad in ann sonraí an fhiosraithe a bhreacadh, freagra a chur i dtoll a chéile agus an freagra a sheachadadh chuig an gcustaiméir sa Teanga Oifigiúil ina ndearna an custaiméir an fiosrú.
Spriocdháta don liosta ar Inlíon na hOifige:
Bliain amháin tar éis Dháta tosaigh na Scéime.
2.3
An tAonad um Fhorbairt Chorparáideach
Is é príomh-fheidhm an Aonaid um Fhorbairt Chorparáideach ná cur-i-bhfeidhm Chlár Nuachóirithe na Seirbhíse Poiblí agus an t-athrú straitéiseach a bhainistiú san Oifig.
Tá freagracht ar an Aonad as na réimsí a leanas:
· An Phleanáil Ghnó agus an Phleanáil Straitéiseach a chomhordú agus a chur chun cinn san eagraíocht
· Cur chuige na hOifige i leith na Seirbhíse Ardchaighdeáin do Chustaiméirí a láidirú agus a fhorbairt
· Foilsiú na Tuarascála Bliantiúla a Chomhordú
· Éascaíocnt a dhéanamh don Chomhpháirtíocht maidir le Cinnteoireacht
· An Ciste um Bainistiú Athraithe a riaradh
· Iniúchadh a dhéanamh ar chórais agus ar ghnásanna inmheánacha d’fhonn luach-ar-airgead a chinntiú
· Measúnú priacail
I gcás Foilseachán a eisíonn an tAonad um Fhorbairt Chorparáideach agus a meastar an Pobal i gCoitinne a bheith mar sprioc lucth léitheoireachta acu, beidh na Foilseacháin sin ar fáil sa dá Theanga Oifigiúla agus laistigh den chlúdach céanna.
Beidh éisceacht ón bhforáil seo i gcás cáipéisí a mbíonn Tairiscintí á Lorg iontu, de bharr go mbíonn siad de mhianach thar a bheith teicniúil, speisialta agus de bharr gan iad a bheith beo ach ar feadh tréimhse teoranta ama. Beidh cáipéisí a bhfuil Tairiscintí á Lorg iontu ar fáil sa Teanga Oifigiúil inar céad-scríobhadh iad.
Spriocdháta:
Dáta Tosaigh na Scéime
2.4
An tAonad Margaíochta
Is é is cuspóir don Aonad Margaíochta straitéis mhargaíochta a mhunlú agus a fhorbairt lena chinntiú go gcuirtear le híomhá na seirbhíse poiblí agus lena chinntiú go bhfuil sé ar chumas na Seirbhíse um Cheapacháin Phoiblí mar eagraíocht earcaíochta daoine den scoth a mhealladh.
Ar chuspóirí an Aonaid tá:
· gairmeacha beatha sa tseirbhís phoiblí a chur chun cinn i súile an ábhair iarrthóra ar bhealach idirghníomhach, agus eagraíochtaí seirbhíse poiblí a chur chun cinn mar scoth-fhostóirí forásacha nua-aimseartha
· an tSeirbhís um Cheapacháin Phoiblí a chur chun cinn i súile ár gcliant-eagraíochtaí mar scoth-sholáthraí earcaíochta agus mar fhoinse de chomhairle scoth-chleachtais maidir le hearcaíocht agus le roghnóireacht san earnáil phoiblí
· feabhas a chur ar íomhá na Seirbhíse Poiblí i súile an phobail ghinearálta trí eolas a chur ar fáil dóibh i dtaca le ról na seirbhíseach poiblí agus maidir le luach na seirbhísí a sholáthraítear nuair atá rialtas feabhsaithe á sheachadadh.
Nuair a bheidh an tAonad Margaíochta i láthair ag Margaí Fostaíochta gur dóigh dóibh go mbeidh an Pobal i gCoitinne i láthair freisin, déanfaidh an tAonad Magaíochta cinnte de go mbeidh na hábhair mhargaíochta uile a sholáthraíonn an Oifig ar fáil sa dá Theanga Oifigiúla.
Spriocdháta:
Bliain amháin tar éis Dháta tosaigh na Scéime.
2.5
An Oifig Phreasa agus Faisnéise
Geallann an Oifig go gcuirfear urlabhraí ar fáil do na meáin Ghaeilge, leithéidí RTÉ Raidió na Gaeltachta, RTÉ 1 agus TG4, chun labhairt ar chúrsaí a bhaineann le gnó na hoifige. Cuirfear an tseirbhís ar fáil ar chuntar go dtabharfaí fógra réasúnta roimh lá an agallaimh agus ar chuntar, leis, go gcuirtear ábhar an agallaimh in iúl roimh ré.
Nuair a eisíonn an Oifig nuacht-eisiúintí déanfar iad a eisiúint go comhuaineach sa dá Theanga Oifigiúla.
Spriocdháta:
Dáta Tosaigh na Scéime
2.6
Logainmneacha na Gaeltachta
Bainfidh an Oifig úsáid as Logainmneacha oifigiúla na limistéar Gaeltachta, arna ndearbhú ag an Aire in Ordú Logainmneacha (Ceantair Ghaeltachta) 2004, chun críocha oifigiúla.
Spriocdháta:
Dáta Tosaigh na Scéime
Caibidil 3

Seirbhísí Earcaíochta
Pléann an Chaibidil seo leis an gcaoi a bhfuil sé beartaithe ag Aonaid Earcaíochta na Seirbhíse um Cheapacháin Phoiblí seirbhísí feabhsaithe Gaeilge a sholáthar le linn shaolré na scéime reatha.
Ina theannta sin, tá cur síos sa Chaibidil ar an gcaoi a dtabharfaidh an tAonad TE cúnamh maidir le seirbhísí áirithe Gaeilge a chur ar fáil.
3.1
Seirbhísí Idirlín – www.publicjobs.ie
Mar chuid den ghealltanas ginearálta rialtasach maidir le seirbhísí a chur ar fáil don phobal trí bhíthin na teicneolaíochta, agus go mór mór thar an nGréasán Domhanda, tá infheistíocht shuntasach déanta ag an tSeirbhís um Cheapacháin Phoiblí i bhforbairt www.publicjobs.ie mar phríomh-chomhéadan earcaíochta na heagraíochta. Déantar cur síos anseo thíos ar ar an gcaoi a bhfuil sé beartaithe ag Aonaid Earcaíochta na Seirbhíse um Cheapacháin Phoiblí seirbhísí feabhsaithe Gaeilge a chur ar fáil trí www.publicjobs.ie.
Tá dhá chinéal éagsúla d’ábhar le fáil ar publicjobs.ie, mar atá, na leathanaigh eolais agus na leathanaigh idirghníomhacha iarratais.
3.1.1
Na Leathanaigh Eolais
Folaíonn an t-ábhar ar na leathanaigh eolais ar publicjobs.ie réimse leathan d’eolas ginearálta, cosúil le heolas faoin oifig agus a cuid acmhainní, sonraí teagmhála, eolas faoi phróiseas na gcomórtas, agus eolas faoin Státseirbhís i gcoitinne.
Tá cion mór den téacs seo ar fáil cheana féin sa dá Theanga Oifigiúla. Tá beartaithe go gcuirfear gach eolas den saghas seo, is é sin eolas atá ceaptha agus crochtha go hinmheánach ag an oifig seo, ar fáil ar publicjobs.ie sa dá Theanga Oifigiúla.
Spriocdháta:
Bliain amháin tar éis Dháta tosaigh na Scéime.
Beidh éisceacht ón bhforáil seo i gcás cáipéisí a mbíonn Tairiscintí á Lorg iontu, de bharr go mbíonn siad de mhianach thar a bheith teicniúil agus speisialta, agus de bharr gan iad a bheith beo ach ar feadh tréimhse teoranta ama. Beidh cáipéisí a bhfuil Tairiscintí á Lorg iontu ar fáil sa Teanga Oifigiúil inar céad-scríobhadh iad.
3.1.2.
Na Leathanaigh Idirghníomhacha Iarratais
Ar na Leathanaigh Idirghníomhacha Iarratais ar publicjobs.ie tá an tSaoráid um Iarratais Ar Líne a chuireann an tSeirbhís um Cheapacháin Phoiblí ar fáil d’iarrthóirí. Fearacht na Leathanach Eolais, tá cuid mhór d’ábhar na Leathanach Iarratais ar fáil cheana féin d’iarrthóirí in a rogha den dá theanga oifigiúla.
Seo a leanas na cineálacha ar leith d’ábhar a théann le chéile chun iomlán an ábhair ar na leathanaigh idirghníomhacha iarratais a chruthú:
	Clárú Iarrthóra:
	Cuireann an tIarrthóir eolas áirithe pearsanta ar fáil, mar atá, ainm, seoladh agus sonraí teagmhála.

	
	

	Cur Síos ar an bPost
	Sonraí an phoist atá á fhogairt. Go hiondúil is ionann an t-eolas seo agus an t-eolas faoin bpost a bhíonn ar fáil i leathanaigh earcaíochta na nuachtán náisiúnta.

	
	

	Foirm iarratais:
	Ligeann Foirm Oifigiúil Iaratais an phoist d’iarrthóirí eolas faoina Sonraí Pearsanta, a gCáilíochtaí Oideachais, agus a Stair Fostaíochta a sholáthar.

	
	

	Leabhrán Eolais:
	Bíonn na sain-riachtanais don phost, na Coinníollacha Seirbhíse maille leis na sonraí faoi Phróiseas an Chomórtais ar fáil sna Leabhráin Eolais.

	
	

	Leabhrán Taithíochta:
	Sa chás is go mbíonn scrúdú mar chuid de Phróiseas an Chomórtais cuirtear Leabhrán Taithíochta ar fáil d’iarthóirí ina ndéantar cur síos ar chineál an scrúdaithe.


Tá an tSaoráid um Chlárú Iarrthóra ar fáil sa dá theanga oifigiúla cheana féin.
I gcás gach post a fhógrófar ar publicjobs.ie tá sé beartaithe go mbeidh an Cur Síos ar an bPost agus an Fhoirm Iarratais araon ar fáil sa dá Theanga Oifigiúla le linn na tréimhse iarratais (féach Aguisín A).
Spriocdháta:
Sé mhí tar éis Dháta Tosaigh na Scéime.
Maidir le Leabhráin Eolais agus le Leabhráin Taithíochta tá sé beartaithe iad a chur ar fáil sa dá Theanga Oifigiúla i gcás post de na cineálacha seo a leanas:
1. Na comórtais Oscailte Státseirbhíse do phoist mar: Oifigeach Cléireachais; Oifigeach Feidhmiúcháin; Ard-Oifigeach Feidhmiúcháin; Phríomh-Oifigeach Cúnta; Threas-Rúnaí; Oifigeach Riaracháin
2. Poist le Feidhmeannacht na Seirbhíse Sláinte sna Contaetha Gaeltachta (Féach Aguisín A)
3. Poist leis na hÚdaráis Áitiúla sna Contaetha Gaeltachta (Féach Aguisín A)
4. Poist a ngabhann riachtanas ar leith Gaeilge leo, fearacht post mar Oifigeach Logainmneacha; mar Aistritheoir; agus mar Chigirí Oideachais.
5. Poist a thagann faoi réim na Roinne Oifeachais.
Tabhair faoi deara: Is den riachtanas ó am go chéile comhfhreagras ó chliant-eagraíochatí a chur leis na Leabhráin Eolais. Mar shampla, Litreacha Faofa de chuid Comhairle na nOspidéal. Ní cheaptar téacs den saghas seo laistigh den tSCP agus má chuirtear le Leabhráin Eolais é beidh sé le feiceáil sa Teanga Oifigiúil inar céad-scríobhadh é.
Spriocdháta:
Beidh an oifig faoi réir chun na cáipéisí seo a chur ar fáil, le linn tréimhse iarratais an chomórtais, dhá bhliain tar éis Dháta Tosaigh na Scéime.
3.2
An tAonad TE
Tá sé barrthábhachtach go dtabharfadh an tAonad TE a chuid tacaíochta má tá rath le bheith ar an soláthar a dhéantar de sheirbhísí earcaíochta sa dá Theanga Oifigiúla.
Anseo thíos tá roinnt tograí faoina dtabaharfar le linn shaolré na scéime chun seirbhís feabhsaithe a chur ar fáil do Ghaeilgeoirí.
· www.postannapoibli.ieCruthófar ailias/ainm fearainn i gcruth Gaeilge don láithreán gréasáin, , mar shampla. 
· eolas@postannapoibli.ieIna dhiaidh sin cruthófar bosca ginearálta ríomhphoist do chúrsaí Gaeilge leis an ailias seo, , mar shampla. 
· Taispeánfar Teachtaireachtaí Uath-fhreagartha a sheoltar ó bhoscaí ríomhphoist díomhaoine sa dá Theanga Oifigiúla. 
· Taispeánfar cibé Séanadh a bheas ag bun na ríomhphost sa dá Theanga Oifigiúla
Spriocdháta:
Bliain amháin tar éis Dháta tosaigh na Scéime.
Oibreoidh an tAonad TE lena chinntiú go mbeidh cibé córais ríomhaireachta a sholáthrófar mar chomhéadan le hIarrthóirí agus leis an bPobal i gCoitinne in ann glacadh le hábhar i nGaeilge. Go sonrach, ní bheidh aon deacrachtaí carachtair le síntí fada a ghlacadh. Ina theannta sin, oibreoidh an tAonad TE lena chinntiú go sroichfidh cibé seirbhísí Gaeilge a chuirtear ar fáil na caighdeáin chéanna theicniúla agus a shroicheann macasamhla i mBéarla.
Spriocdháta:
Le linn shaolré na scéime.
Cuideoidh an tAonad TE le rannóg faoi Scéim Teanga na hOifige a fhorbairt ar an Láithreán Gréasáin. I measc na n-ábhar a chlúdófar beidh an Scéim féin, roinnt de na haighneachtaí agus sonraí faoi na spriocdhátaí a ghabhann leis an Scéim.
Spriocdháta:
Trí mhí tar éis Dháta Tosaigh na Scéime.
Cuideoidh an tAonad TE le rannóg faoi chúrsaí ginearálta Gaeilge a chruthú ar Inlíon na hOifige. I measc na n-ábhar a chlúdófar beidh liosta na mball foirne atá ar fáil chun labhairt, de réir mar is gá, le pobal na Gaeilge.
Spriocdháta:
Trí mhí tar éis Dháta Tosaigh na Scéime.
Tabharfaidh an tAonad TE cúnamh maidir le hÁiritheoir Cuairteoirí a bhunú ar thaobh Gaeilge an Láithreáin Gréasáin, rud a bheidh ina chuidiú leis an éileamh ar sheirbhísí Gaeilge a mheas.
Spriocdháta:
Bliain amháin tar éis Dháta tosaigh na Scéime.
Caibidil 4
Feabhas a chur ar an gCumas Gaeilge laistigh den tSeirbhís um Cheapacháin Phoiblí
Tá sé i gceist tabhairt faoi na bearta seo thíos d'fhonn a chinntiú go gcuirtear feabhas ar leibhéal agus ar chaighdeán na seirbhísí Gaeilge don phobal le linn na scéime:
1. Díreach mar a rinneadh nuair a earcaíodh Aistritheoir san oifig in Aibreán na bliana 2002, leanfar leis an athbhreithniú a dhéantar ar bheartas earcaíochta na hoifige i gcomhthéacs na bhfolúntas sa tSeirbhís um Cheapacháin Phoiblí a bhfuil inniúlacht sa Ghaeilge (idir labhartha agus scríofa) ag gabháil leo mar riachtanas, go mór mór i bhfianaise na ngealltanas a tá sa scéim seo.
2. Lorgóidh Aonad na nAcmhainní Daonna ranganna Gaeilge atá dírithe ar riachtanais na seirbhíse custaiméara do na baill foirne a bhíonn ag obair ag “Na Príomh-Phointí Teagmhála” a pléadh i gCaibidil 2.
3. Cuirfidh Aonad na nAcmhainní Daonna eolas ar na Seirbhísí Gaeilge a sholáthraíonn an Oifig leis an ábhar i cibé cúrsa ionduchtúcháin a chuirfear ar fáil do bhaill nua den fhoireann ionas go mbeidh tuiscint ag an bhfoireann:
· ar an bhfáth go gcuireann an Oifig polasaí dhátheangach i bhfeidhm;
· ar chomhthéacs agus ar chúlra an bheartais, agus ionas go mbeidh tuiscint acu ar conas a théann an beartas i bhfeidhm ar a gcuid oibre.
4. Leanfaidh an Oifig leis an nós an bealach a éascú don fhoireann freastal ar ranganna Gaeilge le linn uaireanta oibre na hoifige.
5. Tabharfar comhairle don fhoireann maidir leis an réimse de ranganna ard-chaighdeáin Gaeilge atá ar fáil taobh amuigh d’uaireanta oibre na hoifige (e.g. Dioplóma tríú-leibhéal sa Ghaeilge, Sult; Gael-Linn, srl) agus
6. Déanfar rannóg ar leith i dtaca le cúrsaí Gaeilge a fhorbairt ar Inlíon na hoifige.
Nuair a bheidh sé deimhnithe go bhfuil cumas ag baill foirne déileáil le custaiméirí Gaeilge tá sé beartaithe go bhfógrófar go bhfuil seirbhís Ghaeilge ar fáil trí shonraí teagmhála na mball foirne a chur ar liosta ar an Inlíon agus ar an suíomh idirlín araon ar mhaithe leis an bhfoireann ag na Príomh-Phointí Teagmhála agus ar mhaithe le custaiméirí faoi seach. Anuas ar an méadú a thiocfaidh ar mhuinín an phobail maidir le seirbhís ard-chaighdeáin Ghaeilge a bheith ar fáil de bharr na forála deireannaí seo, tiocfaidh méadú ar an éileamh folaigh atá ann i gcomhair seirbhísí Gaeilge.
Caibidil 5

Faireachán & Athbhreithniú
Déanfaidh Coiste Comhairleach na Bainistíochta laistigh den tSeirbhís um Cheapacháin Phoiblí cur-i-bhfeidhm éifeachtach na scéime a athbhreithniú.
Déanfar an mhonatóireacht laethúil ag Ceannairí úd na Rannóga Oibre a bhfuil freagracht orthu an scéim a chur i bhfeidhm laistigh dá réimse oibre féin, agus beidh siad ag tuairisciú ar bhonn rialta don Phríomhoifigreach Feidhmiúcháin.
I gcás gach bliana a bheas éifeacht leis an scéim foilseofar tuarascáil faoi chur-i-bhfeidhm fholálacha na Scéime, maille le sonraí i dtaca leis an éileamh atá ann do na Seirbhísí a sholáthraítear.
Titfidh an fhreagracht as monatóireacht a dhéanamh ar an scéim agus as an scéim a athbhreithniú ar an mbainistíocht shinsearach laistigh den Eagraíocht.
Caibidil 6

Foilsiú na Scéime Aontaithe
Bainfear leas as na bearta seo a leanas chun ábhar na scéime seo, maille lena cuid gealltanas agus a cuid forálacha, a chur os comhair an phobail:-

Nuacht-eisiúint;

Seoladh Oifigiúil den Scéim;

Déanfar forálacha na scéime a fhógairt;

Scaipfear cóipeanna den scéim ar na gníomhaireachtaí cuí agus ar na comhlachtaí phoiblí cuí;

An Láithréan Gréasáin.
Ina theannta sin, cuireadh cóip den scéim seo ar aghaidh chuig Oifig Choimisinéir na dTeangacha Oifigiúla.
Aguisín A
Roinnt Sainmhínithe
Faightear san Aguisín seo roinnt sainmhínnithe ar théarma atá in úsáid i dtéacs na scéime tríd síos.
A.1
Na Contaetha Gaeltachta
Nuair a dhéantar tagairt sa scéim seo do “Chontaetha Gaeltachta” is iad na contaetha seo a leanas atá i gceist:
	An Mhí

	Ciarraí

	Corcaigh

	Dún na nGall

	Gaillimh

	Maigh Eo

	Port Láirge


A.2
An Tréimhse Iarratais
Maireann “An Tréimhse Iarratais” do Chomórtas ón dáta a fhógraítear post go dtí an spriocdháta, is é sin an dáta deireannach ar a nglactar le hiarratais ar an bpost.

